## Pravilnik o sustavu nadzora i praćenja ribarskih plovila i ribarstvenom monitoring centru

### NN 63/2010 (24.5.2010.), Pravilnik o sustavu nadzora i praćenja ribarskih plovila i ribarstvenom monitoring centru

MINISTARSTVO POLJOPRIVREDE, RIBARSTVA I RURALNOG RAZVOJA

2004

Na temelju članka 58. stavka 8. i članka 59. stavka 3. Zakona o morskom ribarstvu (»Narodne novine«, br. 56/10) ministar poljoprivrede, ribarstva i ruralnog razvoja donosi

PRAVILNIK

O SUSTAVU NADZORA I PRAĆENJA RIBARSKIH PLOVILA I RIBARSTVENOM MONITORING CENTRU

Članak 1.

Ovim Pravilnikom propisuje se sustav nadzora i praćenja ribarskih plovila (u daljnjem tekstu: sustav) koji predstavlja višenamjenski i višekorisnički sustav za prikupljanje, slanje, pohranjivanje, ažuriranje, obradu i prezentaciju podataka o ribarskim plovilima i njihovim kroz vrijeme promjenjivim geografskim lokacijama.

Članak 2.

Sustav iz članka 1. ovoga Pravilnika ima dva podsustava:

a) Ribarski monitoring centar (u daljnjem tekstu FMC) u Zagrebu u kojem su smješteni GIS serveri s bazom podataka,

b) Uređaji za praćenje (u daljnjem tekstu: uređaj) postavljeni na plovilima na način da ostala brodska elektronika ne ometa rad uređaja, te da je rad uređaja neovisan o radu ostalih brodskih sustava.

Članak 3.

(1) Uređaji iz članka 2. točke b) ovoga Pravilnika moraju omogućiti kontinuirano prikupljanje i prijenos FMC-u najmanje sljedećih podataka:

a) identifikacijsku oznaku plovila,

b) posljednji geografski položaj (dužina, širina) s pogreškom unutar granice od 500 metara, sa sigurnosnim intervalom od 99%,

c) datum i vrijeme položaja plovila,

d) brzinu i kurs kretanja plovila.

(2) Nabavu, instalaciju i održavanje uređaja obavlja od Ministarstva poljoprivrede, ribarstva i ruralnog razvoja (u daljnjem tekstu: Ministarstvo) ovlaštena osoba.

Članak 4.

(1) Svako ribarsko plovilo koje prelazi duljinu od 15 metara preko svega, mora od 31. prosinca 2010. godine imati instaliran uređaj sposoban automatski prenositi podatke FMC-u.

(2) Iznimno od odredbe stavka 1. ovoga članka, sva ribarska plovila kojima je Ministarstvo instaliralo uređaj do stupanja na snagu ovoga Pravilnika i ribarska plovila namijenjena ribolovu tunja (Thunnus thynnus) i ostale krupne plave ribe plivaricom tunolovkom kao i plovila koja sudjeluju kao ispomoć u ribolovu tunja, uzgoju tunja ili tegljači kaveza s tunama moraju osigurati stalno funkcioniranje uređaja i prijenos podataka iz članka 3. stavka 1. ovoga Pravilnika danom objave ovoga Pravilnika.

(3) Plovila iz stavaka 1. i 2. ovoga članka ne smiju obavljati ribolov i poslove vezane uz ribolov, uzgoj i prijevoz tunja ukoliko nemaju instaliran uređaj za praćenje nakon isteka rokova određenih ovim člankom.

Članak 5.

(1) Ovlaštenik povlastice za gospodarski ribolov na moru odnosno zapovjednik ribarskog plovila mora osigurati stalno funkcioniranje uređaja i prijenos podataka iz članka 3. stavka 1. ovoga Pravilnika FMC-u najmanje svakih 2 sata SAT signalom.

(2) Ovlaštenik povlastice odnosno zapovjednik ribarskog plovila mora osigurati nesmetanost antene, da se uređaj namjerno ne ošteti, da izvor napajanja uređaja nije prekinut i da se uređaj uvijek nalazi na ribarskom plovilu.

(3) U slučaju tehničkog kvara uređaja, isti mora biti popravljen ili zamijenjen drugim najkasnije u roku od 30 dana.

(4) Ukoliko uređaj prestane raditi ili se pokvari na moru tijekom izlaska ribarskog plovila u ribolov koji kontinuirano traje dulje od 30 dana, popravak ili zamjena uređaja mora se izvršiti nakon što ribarsko plovilo pristane u luku.

(5) Iznimno od stavka 2. ovog članka, ukoliko je ovlaštenik povlastice, odnosno zapovjednik ribarskog plovila radi tehničkih razloga (remont, kvar, nesreća i sl.) prisiljen prekinuti izvor napajanja uređaja, dužan je o tome odmah obavijestiti Ministarstvo telefaksom ili e-mailom.

Članak 6.

Ukoliko uređaj nije popravljen ili zamijenjen u skladu s odredbama članka 5. stavaka 3. i 4. ovoga Pravilnika, ribarsko plovilo ne smije obavljati ribolov dok se uređaj ne popravi ili zamijeni.

Članak 7.

Ribarsko plovilo s neispravnim uređajem mora dostaviti FMC-u telefaksom ili e-mailom informacije iz članka 3. stavka 1. ovoga Pravilnika te informaciju o geografskom položaju na početku i na kraju ribolova najmanje jednom dnevno, dok se uređaj ne popravi ili zamijeni novim.

Članak 8.

(1) Troškove nabave uređaja s karticom za prenošenje podataka, njegovo instaliranje i održavanje u jamstvenom roku, te troškove prijenosa podataka snosi Ministarstvo.

(2) Troškove instaliranja, popravaka i održavanja izvan jamstvenog roka te štetu koja nije pokrivena jamstvenim uvjetima snosi ovlaštenik povlastice za gospodarski ribolov na moru.

(3) Nakon instaliranja, sklopit će se ugovor o iznajmljivanju uređaja između Ministarstva i vlasnika plovila.

Članak 9.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/130
Urbroj: 525-08-1-0338/10-1
Zagreb, 18. svibnja 2010.

Ministar
Petar Čobanković, v. r.

Pravilnik, NN 63/2010-2004